Farul Constanța spune că i-a făcut „o surpriză de proporții” lui Dumi, suporterul în vârstă de 6 ani care a fost filmat când plângea în timpul înfrângerii suferite de echipa sa favorită în fața lui Dinamo.
Reprezentanții clubului de la Ovidiu spun că întâlnirea cu micuțul fan a fost una „emoționantă”.
„Întâlnire emoționantă pentru Dumi, fanul farist de 6 ani care a impresionat o țară întreagă cu lacrimile vărsate pentru Farul.
Clubul nostru i-a făcut o surpriză de proporții micului farist, iar Dumi s-a întâlnit cu managerul tehnic Gheorghe Hagi și cu jucătorii fariști. Dumi a primit un cadou special, o minge semnată de cel mai mare fotbalist din istoria României.
În vestiar, fotbaliștii fariști l-au întâmpinat cu aplauze, iar căpitanul Ionuț Larie i-a oferit un tricou cu semnăturile tuturor jucătorilor, dar și alte materiale promoționale cu însemnele clubului nostru”, au scris cei de la Farul Constanța, miercuri, pe Facebook.
„Marinarii” erau neînvinși după primele trei partide oficiale din acest an, dar situația s-a schimbat luni seară, la Ovidiu, când au cedat surprinzător în fața lui Dinamo, scor 2-0.
Farul este pe 5 în acest moment, iar pe 19 februarie va juca la Sepsi Sfântu Gheorghe, ocupanta primului loc de sub linia de play-off.
Dinamo este în continuare ultima, dar victoria de la Ovidiu a relansat-o în lupta pentru evitarea retrogradării. Sâmbătă seară va primi vizita Oțelului, o altă formație care a început sezonul din postura de nou-promovată.